**Έκθεση της Κοινοβουλευτικής Επιτροπής Υγείας για το νομοσχέδιο «Ο περί Προϋπολογισμού του Συμβουλίου της Ιατρικώς Υποβοηθούμενης Αναπαραγωγής του 2023 Νόμος του 2022»**

**Παρόντες:**

Ευθύμιος Δίπλαρος, πρόεδρος Μαρίνα Νικολάου

Σάβια Ορφανίδου Χρίστος Χριστόφιας

Χαράλαμπος Πάζαρος Χρύσανθος Σαββίδης

Νίκος Κέττηρος Μαρίνος Σιζόπουλος

H Koινοβουλευτική Επιτροπή Υγείας μελέτησε το υπό αναφορά νομοσχέδιο σε συνεδρία της, που πραγματοποιήθηκε στις 24 Νοεμβρίου 2022. Στη συνεδρία κλήθηκαν και παρευρέθηκαν ενώπιον της επιτροπής εκπρόσωποι του Υπουργείου Υγείας και του Υπουργείου Οικονομικών, καθώς και η πρόεδρος του Συμβουλίου της Ιατρικώς Υποβοηθούμενης Αναπαραγωγής (ΣΙΥΑ).

Ο προϋπολογισμός του Συμβουλίου της Ιατρικώς Υποβοηθούμενης Αναπαραγωγής για το έτος 2023 είναι ισοσκελισμένος και προβλέπει δαπάνες ύψους €224.802 και έσοδα του ίδιου ύψους, τα οποία θα προέλθουν από κρατική χορηγία (€222.802) και από άλλες πηγές (€2.000).

Οι προϋπολογιζόμενες δαπάνες του ΣΙΥΑ για το έτος 2023 αφορούν κυρίως στα ακόλουθα:

1. Μισθοδοσία υπαλλήλων (€28.152).
2. Λειτουργικές δαπάνες (€61.550).
3. Συμβουλευτικές υπηρεσίες (€111.500).

Στο στάδιο της συζήτησης του νομοσχεδίου η επιτροπή ζήτησε πρόσθετα στοιχεία και επεξηγήσεις σε σχέση με τις πρόνοιες του προϋπολογισμού.

Η Κοινοβουλευτική Επιτροπή Υγείας, αφού διεξήλθε τις επιμέρους πρόνοιες του νομοσχεδίου και αφού έλαβε υπόψη όλα όσα τέθηκαν ενώπιόν της, κατέληξε στις ακόλουθες θέσεις:

1. Ο πρόεδρος της επιτροπής και τα μέλη της βουλευτές της κοινοβουλευτικής ομάδας του Δημοκρατικού Συναγερμού τάχθηκαν υπέρ της ψήφισης του νομοσχεδίου σε νόμο για την κατά νόμο έγκριση του προϋπολογισμού του ΣΙΥΑ για το έτος 2023.
2. Τα μέλη της επιτροπής βουλευτές της κοινοβουλευτικής ομάδας ΑΚΕΛ-Αριστερά-Νέες Δυνάμεις, το μέλος της βουλευτής της κοινοβουλευτικής ομάδας του Δημοκρατικού Κόμματος, καθώς και το μέλος της βουλευτής της ΕΔΕΚ Σοσιαλιστικό Κόμμα επιφυλάχθηκαν να τοποθετηθούν επί των προνοιών του νομοσχεδίου κατά τη συζήτησή του στην ολομέλεια του σώματος.

Στη βάση των πιο πάνω τοποθετήσεων, η Κοινοβουλευτική Επιτροπή Υγείας υποβάλλει την παρούσα έκθεσή της στην ολομέλεια του σώματος για σκοπούς λήψης τελικής απόφασης επί του νομοσχεδίου.

28 Νοεμβρίου 2022

Αρ. Φακ.: 23.01.063.274-2022

ΑΟΛ/ΑΤ,ΑΓ/ΧΧ